चप्पे-चप्पे पर टेंशन

आजकल सबको अटेंशन चाहिए, जिसे अटेंशन नहीं मिलती उसे टेन्शन होने लगती है कुछ ही वर्षों में टेंशन शब्द ने बहुत उन्नति की है ।  बुजुर्ग टेंशन में है औलाद कहा नहीं  मानती, औलाद पैसा कमाने की टेंशन में है , छोटे बच्चे होमवर्क व किशोर परीक्षा और नम्बरों की वजह से टेंशन की गिरफ्त में हैं। महिलाओं को किट्टी आदि की टेंशन है नेताओं को कुर्सी की टेंशन, दुकानदारों को जी. एस. टी.  कुछ लोगों को कोई टेंशन नहीं,  यह भी टेंशन की एक प्रकार है
यानी टेंशन का साया हर सिर पर मंडरा रहा है। आजकल टेंशन यही तराना गा रही है" तू जहाँ जहाँ चलेगा मेरा साया" ।
टेंशन का टसन, फिक्र चिंता,  से थोड़ा हटकर है ।  फिक्र को अभिनेता देवानन्द ने  धुँए में भी उड़ा दिया परन्तु आज टेंशन  को उड़ा पाना तो दूर, हिलाना तक भी सम्भव नहीं । आप किसी बीमारी को लेकर, डॉक्टर के पास जाए सबसे पहले डॉक्टर का यही सवाल होता है टेंशन तो नहीं लेते । भला टेंशन कौन लेना चाहता है पर अगर कोई  टेंशन का प्रसाद बाँट गया तो किसी की क्या मजाल की वह ग्रहण न करे। अगर कोई बीमारी का कोई कारण नहीं तब आप यकीनन टेंशन से पीड़ित हैं

कुछ का कहना है कि टेंशन कोई लेने की चीज है ,टेंशन तो देने की चीज है ।
टेंशन देने के लिए लम्बी चौड़ी बातचीत की कोई आवश्यकता नहीं आपको सिर्फ लक्ष्य पर तीर छोड़ना है
जैसे-
किसी मोटापे से ग्रसित व्यक्ति को सिर्फ एक शब्द कह कर देखिए कि क्या बात है आपज वजन बढ़ गया क्या ।
या किसी दुबले पतले को कहिए की आप तो बहुत कमजोर दिख रहे है। फिर देखिए टेंशन की जोक किस प्रकार उनका खूब चूसने लँग जाएगी ।
पुरुष को अपनी इनकम की जितनी टेंशन है उतनी ही टेंशन महिलाओं को अपनी खूबसूरती की है  चेहरे की झुरियाँ ,आँखों के नीचे घेरे, सफेद बाल आदि की टेंशन प्रमुख है ।
आज का इंसान टेंशन से पीछा छुड़ाने में असमर्थ है ।
जब तक पड़ोसन के लड़के की शादी नहीं हुई वह टेंशन में रही, शादी के बाद बहु उसके आदेशो का पालन नहीं करती इसलिए टेंशन है।
टेंशन का एक और बड़ा कारण है
"उसके कपड़े मेरे कपड़ों  से सफेद कैसे"
इसके अलावा हर ताकतवर अपने छोटों को टेंशन की जन्मघुट्टी पिलाता रहता है।
बॉस अपने नीचे काम कितने वालों को,  प्रिंसिपल को , प्रिंसिपल शिक्षक को , शिक्षक बच्चों को, बच्चे माता पिता को, सास, बहू को,बहू सास को, बस उम्र भर मनुष्य इसी चक्र में घूमता रहता है।
कुछ लोग बाहर से आनंदित लगते है पर अंदर से टेंशन में रहते है वह दुनिया के सामने अपनी टेंशन का रोना भी नही रो  सकते कुछ बाबा अपने चेलों की संख्या घटने की टेंशन में हैं सारा दिन ध्यान योग के बावजूद भी जब बाबा लोग भी टेंशन से नही बच पाए तो पृथ्वीलोक के आम इंसान की क्या बिसात ।
भ्रष्टाचारी इस बात की टेंशन में रहते हैं कि कही उनकी पोल न खुल जाए । ईमानदारों को देश सुधार की टेंशन है।
नेताओं पर भी टेंशन की गाज गिरती रहती है कुछ को टेंशन है कि कहीं जनता उनकी हकीकत न जाए  कुछ को विदेश यात्रा पर जाने की ।
बेचारे चमचे भी इस छुआछूत के रोग से अछूते नहीं।
उन्हें हर हाल में अपनी जगह बनाकर रखने की टेंशन , कही दूसरा कोई उनकी चमचागिरी न छीन ले ।
चुगली करने वालों को टेंशन है  कि कही कोई उसकी कही बात न खोल दे, मिलावट खोरों को पोल खुलने व जेल जाने की टेंशन ,
बालीबुड में हीरों ओर हीरोइनों का सुखद जीवन देखकर यह मत सोचिए कि उन्हें कोई टेंशन नहीं
पहले ब्रेक मिलने की टेंशन फिर फिल्म  चलने की टेंशन ।
सुर्खियों में बने रहने की टेंशन ।
आजकल फेसबुक पर फोटो लाइक कॉमेंट न आना भी किशोरों के लिए टेंशन बन गया है । कवि जीवन मे टेंशन का प्रवेश चिंताजनक है।  कुछ कवियों को सम्मान पाने की टेंशन, कुछ को छपने की चिंता, कुछ को अपनी लिखी कविता  से दूसरों के कानों में रस घोलने की टेंशन । वैसे तो आज इंसान टेंशन से घिरा है । पर रिश्तों की मरती संवेदनाओं की, गिरते मानवता के स्तर की  किसी को टेंशन नहीं ।
मुझे लगता है आज हमें थोड़ी टेंशन, बढ़ते प्रदूषण की, मैली नदियों की, असन्तुलित पर्यावरण, बढ़ती जनसंख्या की भी लेनी चाहिए । अपने देश की गौरव, मान-सम्मान की, तेज गति से पिघलते ग्लेशियरों की,  लुप्त होती गौरैया की, किसानों की आत्महत्या की, सीमाओं पर डटकर खड़े जवानों की,शहीद परिवारों की,  छूटती मर्यादाओं की  टेंशन लेने से टेंशन शब्द भी सार्थक हो जाएगा ।
विवेकानन्द जी ने कथन है - जब आपके सामने  समस्या न आए, आप सुनिश्चित हो सकते हैं कि आप गलत मार्ग पर चल रहे हैं ।
सब तथ्यों के आधार पर इस निर्णय पर पहुँचा गया है कि
जीवन है तो टेंशन है, जीवन की राहों में टेंशन आना हमारी उन्नति का सूचक है ।
लेखिका -सुनीता काम्बोज (विजय दर्पण टाइम्स में प्रकाशित)